এছাড়া আছেন কলম্বো আর্ট বিয়েনালের আনুশকা হ্যামপেল, ছবিমেলা বাংলাদেশের উদ্যোক্তা শহীদুল আলম, পাকিস্তানের বিকন হাউস বিশ্ববিদ্যালয়ের রশিদ রানা, ভারতের কচি মোজিরিস বিয়েনালের আয়োজক রিয়াস কোমু ও ইউকের ট্রায়াঙ্গল আর্টস নেটওয়ার্কের অ্যালেসিও অ্যানটনোলি। উৎসবে আলোকচিত্রের দলীয় প্রদর্শনী কিউরেট করেছেন দীপক আনাথ। তাঁর বাছাই করা আলোকচিত্র থেকে আমরা বুঝতে পারি, প্রথাগত আলোকচিত্র দেখার অভ্যাস থেকে দর্শক বেরিয়ে এসেছেন এ-প্রদর্শনীতে। প্রতীকধর্মী, রূপাশ্রয়, জ্যামিতি, সমাজবাস্তবতা ও আবহমান বাংলাদেশ উঠে এসেছে আলোকচিত্রীদের কাজে। ‘লাইফ ব্লাড’, ‘সিটিজেন অব টাইম’ ও ‘এক্সিস্ট’ শিরোনামের দলীয় আয়োজনে আলোকচিত্রের নিরীক্ষায় বিষয় গড়েছেন তাঁরা। লিবার্টি শিরোনামের প্রথাগত চিত্রকর্মের প্রদর্শনী কিউরেট করেছেন ­মো. মনিরুজ্জামান। তাঁর সঙ্গে ছিলেন তাকির হোসাইন। এই প্রদর্শনী দর্শকদের সামনে এনেছে বাংলাদেশি সমকালীন শিল্পকলার সম্ভার। প্রদর্শিত কাজের শিরোনাম বা ভাবনা ‘লিবার্টি’, নানা কৌশল ও রীতির কাজে শিল্পীর নিজস্বতা স্পষ্ট হয়েছে কাজগুলোতে। বাংলাদেশের শিল্পকলায় যাঁরা ধারাবাহিক অবদান রাখছেন, তাঁদের শিল্পকর্মকে একটি ভাবনাপ্রধান বিষয়ে আবদ্ধ হতে দেখা যায়। গত শতকের তিন প্রজন্ম সত্তর, আশি ও নববইয়ের দশকের শিল্পীদের কাজ নিয়ে শিল্পীরা হাজির হয়েছেন। আবদুল মান্নান প্রকৃতিকে এঁকেছেন বাস্তবরীতিতে। আবহমান বাংলার আকাশ, নদী, জাল, নৌকা ও মানুষের কোলাহল এ-শিল্পকর্মের প্রাণ।